Ses sterf in gru-ongelukFoto: ER24 Werner Vermaak, woordvoerder van ER24, het gesê twee minibustaxi’s het omstreeks 17:00 reg van voor teen mekaar gebots. Een van die voertuie is heeltemal uitmekaar geskeur, terwyl die tweede voertuig aan die brand geslaan het. “Verskeie insittendes in die taxi’s is tydens die botsing uit die voertuie geslinger,” het Vermaak gesê. “Ses mense, van wie vier kinders tussen 13 en 15 jaar oud, het in die botsing gesterf. Sewe ander mense het kritieke beserings opgedoen, terwyl nog sewe mense ernstig beseer is.” Volgens Vermaak het verskeie beseerdes beenfrakture opgedoen. Hy het gesê paramedici van verskillende ambulansdienste het onverpoos gewerk om die beseerdes op die toneel te stabiliseer voordat hulle na verskillende hospitale in die gebied gehaas is. Die oorsaak van die ongeluk is onbekend en word deur die polisie ondersoek.